chandermohan.sharma@timesgroup.com इस फिल्म के राइटर-डायरेक्टर मिलाप झावेरी को अल्ट्रा बोल्ड और डबल मीनिंग फिल्मों की स्क्रिप्ट लिखने में महारत हासिल है। बॉक्स ऑफिस पर मिलाप की लिखी लगभग सभी फिल्मों ने प्रॉडक्शन कंपनियों को खासा मुनाफा कमा कर दिया है, लेकिन इस फिल्म की बात करें तो अब जब मिलाप ने इस फिल्म से डेब्यू किया है, तो उनकी यह फिल्म बॉक्स ऑफिस पर शायद ही पिछली बार की तरह कोई करिश्मा कर पाए। बॉलिवुड की तमाम खबरें पढ़ें सीधे अपने फेसबुक पर, लाइक करें NBT Movies 'मस्ती' सीरीज की पिछली दोनों फिल्मों को मिलाप ने लिखा तो एकता कपूर की 'क्या कूल हैं हम' सीरीज की लिखी उनकी दोनों फिल्मों ने पर औसत से ज्यादा बिज़नस कर दिखाया। यह अलग बात है कि मिलाप और सेंसर बोर्ड के बीच खासी रस्साकशी चली। 'क्या कूल हैं हम' पर बोर्ड ने न सिर्फ जमकर कैंची ही चलाई, बल्कि पर्दे तक पहुंचने के लिए फिल्म को ट्रिब्यूनल और रिव्यू कमिटी तक जाना पड़ा।   कुछ ऐसा ही हाल बतौर डायरेक्टर मिलाप की इस पहली फिल्म 'मस्तीजादे' का भी रहा। अर्से से बनकर तैयार सनी लियोनी स्टारर इस फिल्म को सेंसर ने ऐसा बोल्ड और डबल मीनिंग डायलॉग से भरपूर समझा कि फिल्म को सेंसर का कोई भी सर्टिफिकेट देने से ही साफ इनकार कर दिया। लम्बे समय तक सेंसर की अलग-अलग कमिटियों से लेकर कोर्ट के चक्कर लगाने के बाद अब जब 'मस्तीजादे' सिल्वर स्क्रीन पर उतरी है, तो फिल्म की अवधि सिमटते-सिमटते महज पौने दो घंटे के करीब ही रह गई है। अगर सनी लियोनी की बात करें तो एकता कपूर की 'रागिनी एमएमएस' के सीक्वल के बाद सनी की किसी फिल्म ने बॉक्स ऑफिस पर कोई खास कामयाबी नहीं पाई। सनी और राम कपूर स्टारर पिछली फिल्म 'कुछ लोचा हो जाए' तो अपनी प्रॉडक्शन कॉस्ट तक नहीं निकाल पाई थी। ऐसे में मस्तीजादे सनी के करियर के लिए बेहद अहम है, लेकिन फिल्म देखने के बाद नहीं लगता कि इससे सनी के करियर को जरा भी फायदा होने वाला है। कहानी : जहां 'क्या कूल हैं हम' पॉर्न फिल्म और उनके स्टार्स के आसपास घूमती है, वहीं 'मस्तीजादे' की कहानी एक ऐड एजेंसी के आसपास टिकी है। ऐसा लगता है कि हमारे फिल्मकारों को ऐड एजेंसी और फिल्मी बैकग्राउंड पर फिल्में बनाना कुछ ज्यादा ही पसंद है। तभी तो मिलाप ने भी बतौर डायरेक्टर अपनी पहली फिल्म की कहानी का ताना-बाना भी ऐड एजेंसी के इर्द-गिर्द ही बुना। सनी केले (तुषार कपूर) और आदित्य चोटिया (वीर दास) एक ऐड एजेंसी में काम करते हैं। हालात ऐसे बनते हैं कि वीर और तुषार को ऐड एजेंसी से निकाल दिया जाता है। इन दोनों को लगता है कि ऐड फील्ड में इन दोनों को महारत हासिल है, बस यही सोचकर दोनों खुद की एक नई ऐड एजेंसी शुरू करते हैं। इन दोनों की मुलाकात एक जैसी नजर आने वाली अलग-अलग पर्सनैलिटी की दो खूबसूरत लड़कियों लिली लेले (सनी लियोन) और लैला लेले (सनी लियोनी) से होती है। इन दोनों को सनी से प्यार हो जाता है। इसके बाद कहानी में अलग-अलग टि्वस्ट आते हैं।  ऐक्टिंग : सनी ने अपने डबल रोल में दोनों किरदारों को ठीक-ठाक निभाया है, लेकिन स्क्रिप्ट और किरदारों में दम न होने के चलते सनी खुद को बेहतरीन ऐक्ट्रेस के तौर पर साबित नहीं कर पाईं। यह कहना गलत होगा कि सनी ने इस बार भी अपने फैंस को लुभाने के लिए ऐक्टिंग पर ध्यान देने से ज्यादा अपनी बोल्ड अदाओं का ही सहारा लिया। वीर दास और तुषार कपूर ने अपने किरदारों को असरदार बनाने के लिए मेहनत तो की, लेकिन कमजोर स्क्रिप्ट की वजह से ये दोनों भी कहीं असर नहीं छोड़ पाए। अन्य कलाकारों में असरानी, शाद रंधावा और सुरेश मेनन ने प्रभावित किया है, वहीं रितेश देशमुख की एंट्री मजेदार रही। संगीत : पौने दो घंटे की कहानी में बार-बार डाले गए गाने कहानी की पहले से धीमी रफ्तार को और कम करते हैं। अलबत्ता 'लैला तेरी' और 'बसंती' गानों का फिल्माकंन अच्छा हुआ है।  क्यों देखें : अगर आप सनी लियोनी के पक्के फैन हैं और सिर्फ सनी की ब्यूटी और उनकी अदाओं को देखने के लिए थिएटर का रुख करते हैं तो इस फिल्म को एक बार देखा जा सकता है, वर्ना फिल्म में और कुछ ऐसा खास नहीं, जिसके लिए यह फिल्म देखी जाए। 50201959